Ek vermoed mense se ontsteltenis oor die boek het dalk te make met die feit dat iemand wat sy hele lewe gewy het as ’n verteenwoordiger/medewerker van ’n opperwese nou, na aftrede, ’n boek skryf wat op die eerste oogopslag wil lyk (die media adverteer dit in elk geval so) asof dit weereens die NG Kerk en haar leierskap wil diskrediteer.
Ek moet sê ek beleef die boek glad nie so nie. Ek lees dit as ’n persoonlike vertelling van iemand wie se lewe en navorsing hom op ’n plek gebring het waar hy kies om sonder God te leef. Ek lees en ervaar hierdie ook nie as ’n bekeringsdokument ten gunste van post-teïsme nie. Ek hoop gelowiges gun Ben du Toit sy opinie en is groot genoeg om hulle eie geloof te bekyk vir wat dit is.
Ek lees hierdie boek en dit bring my tot ’n punt van diepe dankbaarheid dat ek nie alleen vir my eie geluk verantwoordelik staan nie. Ek identifiseer 100% met punt 7 oor hoekom mense nie van godsdiens afstand doen nie (uit vrees om self verantwoordelikheid te neem vir jou lewe en keuse). Die lewe bly vol keuses … Ek kies om watter redes ook al om in afhanklikheid te leef en ek gun mense wat die moed het om Godvry te leef ook hulle keuse. Ek dink persoonlik dit vra meer geloof om in jouself te glo as in God. Een ding weet ek ook en dit is dat ek God nie dien vir ’n kaartjie na die hemel nie – inteendeel, dit is vir die hier en vir die nou wat Hy vir my sin maak.
Ek wens wel ek het die kennis en vermoë gehad om vir elke argument teen God ook ’n boek aan te beveel wat die teendeel beskryf. Dit is mos darem nou nie die eerste keer dat die trilemma as die hoofdilemma rondom God aangevoer word nie. Die gesprek is so oud soos die berge … vir sommige voer dit weg van God af, vir ander laat dit gryp na God. ’n Gewone boek wat my hiermee gehelp het was Tim Keller se Walking with God through suffering and pain. Net so met al die wetenskaplike bevindinge is daar honderde wetenskaplikes wat nie noodwendig by die punt uitkom waar hulle die baba met die badwater wil uitgooi nie. Hulle bevindinge bring hulle juis by ’n plek van dieper verwondering. Ek dink dit hang maar net af wat jy kies om te lees.
Hierdie stuk het oorspronklik op Facebook verskyn en word hier met die skrywer se toestemming gepubliseer.
Ek kies ook om in die mistiek van ‘n genadige God te glo. Uiteindelik (weet dit klink prekerig) gaan dit oor die liefde!